
NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:

Gjergj Sauli			Kryetar  i Gjykatës Kushtetuese 
Alfred Karamuço		Anëtar   i	“	“
Fehmi Abdiu			Anëtar   i	“	“
Kujtim Puto			Anëtar   i 	“	“
Vjollca Meçaj			Anëtare e	“	“
Xhezair Zaganjori   		Anëtar   i 	“	“ 
Petrit Plloçi			Anëtar   i 	“	“ 
Kristofor Peçi			Anëtar   i	“	“
me sekretare Arbenka Lalica, në datë 13.03.2006, mori në shqyrtim në seancë gjyqësore me dyer të hapura çështjen me nr.20 Akti që i përket: 
KËRKUES: PARTIA “LËVIZJA SOCIALISTE PËR INTEGRIM”, përfaqësuar nga zoti Spartak Braho, me autorizim.
SUBJEKT I INTERESUAR: KUVENDI I REPUBLIKËS SË SHQIPËRISË, përfaqësuar nga zotërinjtë Dritan Devole e Idar Bistri, me autorizim.
OBJEKTI: Shfuqizimi si antikushtetuese të vendimeve nr.14, datë 19.12.2005 dhe 15, datë 27.12.2005 të Kuvendit të Republikës së Shqipërisë “Për një ndryshim në vendimin nr.166, datë 16.12.2004 “Për miratimin e Rregullores së Kuvendit të Republikës së Shqipërisë””.
BAZA LIGJORE: Nenet 131/a e 134/f të Kushtetutës së Republikës të Shqipërisë dhe ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”.
Kërkuesi, ka parashtruar këto shkaqe për shfuqizimin si antikushtetuese të vendimeve të mësipërme:
1. Shkelet parimi kushtetues për shkarkimin e organeve kushtetuese, nëpërmjet votimit të fshehtë, sepse ngatërrohet shqyrtimi i Raportit të Komisionit Hetimor me votimin e Kuvendit, për kërkesën e paraqitur për shkarkim;
2. Pavarësisht se Rregullorja e Kuvendit nuk quhet ligj, në kuptim të nenit 6 të Kushtetutës së Republikës të Shqipërisë, është akti bazë i këtij organi, prandaj duhet të miratohet me procedurë normale dhe jo me atë të përshpejtuar.

 GJYKATA KUSHTETUESE,

pasi dëgjoi relatorin e çështjes Kristofor Peçi, përfaqësuesit e kërkuesit, të subjektit të interesuar,

VËREN:

Pas  përfundimit të shqyrtimit gjyqësor të çështjes, kërkuesi me shkresën nr.418, datë 21.04.2006, drejtuar Gjykatës Kushtetuese, njofton heqjen dorë nga kërkesa, për shpalljen si antikushtetuese të vendimeve nr.14, datë 19.12.2005 dhe nr.15, datë 27.12.2005 të Kuvendit të Republikës së Shqipërisë.
Në këto rrethana, Gjykata Kushtetuese çmon se duhet të vendoset pushimi i gjykimit të çështjes.




PËR KËTO ARSYE,

Gjykata Kushtetuese e Republikës së Shqipërisë, bazuar në nenet 131/a të Kushtetutës; nenit 1/2 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë” dhe nenit 299/b të Kodit të Procedurës Civile, njëzëri,

VENDOSI:

- Pushimin e gjykimit të çështjes.
- Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.



